אתי אברג'ל

אתי אברג'ל (נולדה ב-21 באוגוסט 1960) היא פסלת ורשמת ישראלית. מפתחת מיצבים תלויי ארכיטקטורה, רישום ואובייקטים הבונים סצנות מתוך יומן סוביקטיבי. הציגה תערוכות רבות בישראל ובעולם וזכתה בפרסים רבים, ביניהם פרס צילה ירון ופרס מפעל חיים ע"ש מרדכי איש-שלום.

 ביוגרפיה 
אתי אברג'ל נולדה בטבעון למשפחה שעלתה ארצה ממרוקו. היא למדה, מסבתה, שהייתה אורגת שטיחים בפז, להעריך את יופייה של מלאכת הכפיים. והיא מתגוררת בירושלים. למדה לתואר ראשון במחלקה לאמנות בבצלאל (1980-1984) ובתוכנית לימודי ההמשך בבצלאל ולתואר שני בתולדות אמנות וביקורת תרבות בתוכנית משולבת של בצלאל והאוניברסיטה העברית (1996-1998). במקביל, למדה במכון כרם להכשרת מורים בירושלים, שם היא מכשירה מורים לאמנות.

 אמנות 
מיצביה של אתי אברג'ל עוסקים בנושאים של זהות רב תרבותית, הגירה ותהליכי מעבר והסתגלות.

השפה הפיסולית הייחודית של אברג'ל היא שפה פואטית, כאוטית ורוויית סתירות - במיצביה היא משתמשת בפריטים ביתיים מוכרים, דוגמת עטים, כלי מטבח, גיגיות מטבח, מחברות לימוד, ארגזים, בקבוקים, כדורגל ועוד. החפצים עוברים טרנספורמציה - חלקם מטושטשים בגבס לבן, מצופים בשקים, קשורים בחבלים, מסקנטייפ, ושרשראות ברזל. הם מתחברים יחד בחיבורים רעועים ובלתי צפויים, המשקפים ארעיות תמידית. המיצבים כוללים לפעמים גבס שנערם על הרצפה, דיו שחור מטפטף, פקעות של חוטים, סכך שהופך לסבך פיסולי וחפצים סתומים שמבקשים להדהד זכרונות עבר. לאובייקטים השונים במיצבים יש לרוב סיפור משפחתי, אבל לחפצים עצמם אין היסטוריה מעבר להיסטורית הייצור התעשייתי שלהם. עבודתה של אברג'ל מתקשרת לתנועת דלות החומר, ועולה ממנה תחושה חזקה של עצב ותלישות. הסביבות שהיא מקימה יכולות להזכיר תופעות טבע קוסמיות או צמחייה עבותה, אבל תמיד יישארו מקומות שאי אפשר להגדירם.

כאוצרת היא מלווה אמנים בשלבים שונים בקריירה שלהם, ואצרה בין היתר תערוכות ללאה אניעם דרעי ותהילה מרסל ביטון (בית האמנים בירושלים, 2021) ותערוכה לאלעד רוזן ונעמי לב (גלריה אלפרד, 2011).

 תערוכות 
 תערוכות יחיד 
 מיצב לחמישה קירות, גלריית המחלקה לאמנות, בצלאל, אקדמיה לאמנות ועיצוב, ירושלים, 1998
 אתי אברג'ל, בית האמנים, ירושלים, 1999
 מבנה שהיה או לא היה, הגלריה של קיבוץ בארי, קיבוץ בארי, 2009
 סדקים בקירות עירומים, מרכז לאמנות מדע וטכנולוגיה על שם פ.ק הניך בטכניון, חיפה, 2010
 דוממים אחרים, הקיבוץ, גלריה לאמנות ישראלית, תל אביב, 2011
 בין הפרקים (2000-2011), גלריה דביר, תל אביב, 2011
 ארכאולוגיה של אחרות, מוזיאון בר-דוד לאמנות ויודאיקה, קיבוץ ברעם, 2017
 אתי אברג'ל: פיסול, מוזיאון הנגב לאמנות, באר שבע, 2018
 תא קיומי, מוזיאון וילפריד, 2021
 מֶמוּאָר, CCA תל אביב-יפו, 2023

 תערוכות קבוצתיות נבחרות 
 אדמה, מוזיאון ישראל, ירושלים, 1998
 אל קברי צדיקים: עליות לקברים והילולות בישראל, מוזיאון ישראל, ירושלים, 1998
 12 בריבוע, בצלאל 1, גלריה ע"ש מוריס לואיס, ירושלים, 1998
 בתוך ערים מחורבות, הגלריה החדשה - סדנאות האמנים, אצטדיון טדי, ירושלים, 1999
 הביאנלה בוונציה, תערוכה קבוצתית, 2003
 רקמת פעולה, "פרגמנטים מזכרונו של איש הפח", מוזיאון הרצליה, 2004
 אמנות הארץ 2004, מחול אחרון, תחנת הכוח רדינג, תל אביב, 2004
 Such Stuff as Dreams are made on, מוזיאון צ'לסי לאמנות, ניו-יורק, 2005
 הצפה - הביאנלה הארצית הרביעית לרישום, סדנת ההדפס ירושלים, ירושלים, 2010
 בעבודה, סדנאות האמנים - גלריה ת (א)עשייה, ירושלים, 2010
 חדרי הפלאות באמנות העכשווית, מוזיאון הרצליה, 2012
 שבר, שבריריות, בית בנימיני, המרכז לקרמיקה עכשווית, תל אביב-יפו, 2012
 לכל איש יש שם, גלריה דביר, תל אביב, 2014
 המוזיאון מציג את עצמו 2, אמנות ישראלית מאוסף המוזיאון, גלריות קרן משפחת דינה ורפאל רקנאטי הבניין ע"ש שמואל והרטה עמיר, מוזיאון תל אביב לאמנות, תל אביב, 2015
 בדרכו של הקו, רשמים VII – הביאנלה השביעית לרישום, סדנת ההדפס ירושלים, ירושלים, 2019

 פרסים 
 1983 - פרס הצטיינות, בצלאל, אקדמיה לאמנות ועיצוב, ירושלים
 2002 - פרס מרדכי ושושנה איש-שלום לעידוד יצירה
 2005 - פרס ג'אנט וג'ורג' ג'אפין להצטיינות באמנות חזותית, קרן תרבות אמריקה-ישראל
 2005 - פרס עידוד היצירה, משרד המדע התרבות והספורט
 2006 - פרס משרד התרבות
 2009 - פרס ישראכרט לאמן ישראלי, מוזיאון תל אביב לאמנות, תל אביב
 2017 - פרס עידוד היצירה, משרד התרבות והספורט
 2024 - פרס מפעל חיים ע"ש מרדכי איש-שלום
 2025 - פרס  ע"ש צילה ירון

 פרסומים 
 2008 - פרסמה את הספר אמן "יומן מיצבים" המתאר תהליכים מאחורי הקלעים של הצבות החלל הארעיות שלה.

 קישורים חיצוניים 
 ראיון עם אתי אברג'יל בבית לאמנות ישראלית
 סרט התערוכה "פיסול" במוזיאון הנגב לאמנות
 מיצבי מעבר - יונתן אמיר על יצירתה של אתי אברג׳יל באתר ״ערב רב״



 הערות שוליים 

קטגוריה:אמניות ישראליות
קטגוריה:פסלות ישראליות
קטגוריה:בוגרות בצלאל, אקדמיה לאמנות ועיצוב
קטגוריה:בוגרי בצלאל, אקדמיה לאמנות ועיצוב
קטגוריה:זוכי פרס עידוד היצירה לאמנות פלסטית
קטגוריה:ישראליות שנולדו ב-1960